Pia Kjærsgaard (DF), 2014-02-27:
Jeg vil da godt over for statsministeren tilkendegive, at stort set alt i virkeligheden er værdipolitik.
Det er sådan set også derfor, jeg er blevet værdiordfører, for så kan man gå ind i de mange, mange ting, som man synes er væsentlige, og som interesserer folk osv.
Jeg er fuldstændig enig i, at alt generelt er værdipolitik, f.eks. ældrepleje, altså hvordan vi behandler vore ældre i vores samfund.
Hvis ikke det er værdipolitik, ved jeg ikke, hvad der skulle være det.
Hvordan vores børn vokser op, hvordan vi bevarer vores kulturarv, hvordan vi gør i folkeskolen, så vores børn bliver godt rustet til at klare sig i tilværelsen, er så sandelig værdipolitik.
Jeg kunne også sige til statsministeren, at det absolut også er værdipolitik, at vi kerer os om danskerne og måske ikke så meget om EU.
Men nu har vi jo stillet den her forespørgsel, som egentlig drejede sig om indvandringens konsekvenser i forhold til værdipolitikken, så det vil jeg prøve at koncentrere mig om i den her debat.
Det er indvandringens konsekvenser, som er væsentlige, og som der bliver debatteret rundtomkring i de små hjem.
Jeg tror, at alle folketingsmedlemmer, det regner jeg i hvert fald med, får mange henvendelser fra borgerne om det her emne.
Jeg vil vove den påstand, at det ikke passer.
Det er ikke det, jeg oplever, og jeg tror, mange af jer vil give mig ret.
Måske er der nogen, der ikke er så interesserede i at diskutere det, men det er et meget, meget stort emne hos folk rundtomkring.
Så kan man have forskellig opfattelse af, hvordan vi gør det, hvor meget vi går ind i kulturkampen, hvad vi betragter som danske eller vestlige værdier, hvordan vi synes Danmark skal forme sig.
Jeg synes, det er meget bekymrende, at vi frivilligt – og vi gør det jo frivilligt – islamiserer mere og mere, en frivillig islamisering af et vestligt land.
Det forstår jeg simpelt hen ikke.
Lige pludselig en dag vågner man op, og så siger man: Hvad er det, der er ved at ske, hvad er det, vi gør, hvorfor har vi ikke grebet ind noget før?
Det er måske lidt mere ydmyge ting, som kommer til udtryk i hverdagen, altså børnehaver, skoler, plejehjem, gravpladser, muslimske parallelsamfund, bederum, slør på offentlige arbejdspladser, halalmad, kønsadskillelse – et islamisk liv fra vugge til grav.
Det er det, vi bør debattere.
Så kan man sige: Er det ikke ligemeget?
Der er nogle, der mener, at det er væsentligt.
Jeg opfattede det lidt, som om statsministeren mente, at mange af de ting her faktisk var væsentlige.
Selvfølgelig skal danske børn i daginstitutioner da have en madkultur, som vi altid har haft, få lov til at spise svinekød, få lov til at spise frikadeller, men der sker jo det i massevis af daginstitutioner, at man ikke accepterer, at danske børn får lov til det, for de kan jo bare spise halalslagtet kød og kød, der ikke er svinekød, som de muslimske børn, der går i børnehaven, gør.
Man kan have holdninger til det, og det er godt, men nogle gange er man altså også nødt til at omsætte sine holdninger til, at vi virkelig gør noget ved det og – ja, statsminister – griber til lovgivning.
Jeg synes, som jeg sagde før, at vi danskere er fantastisk tolerante, åbne og frisindede, og det er godt.
Det er godt for Danmark, det er dejligt at være medborger i et land, Danmark, hvor det danske folk er frisindede, tolerante og åbne, men vi bør altså en gang imellem gribe i egen barm og sige, at vi ikke må være så tolerante, at der åbnes for intolerance.
Vi har så mange tilfælde, hvor man siger ja.
Da en censor i Herning ikke ville give hånd til piger, greb man ind.
Men vil den censor give hånd næste gang?
Det tvivler jeg ærlig talt på.
Det er alle de ting, som er yderst, yderst problematiske, og hvor vi bliver nødt til at tage det meget, meget alvorligt.
Vi taler om frikadelleforbud, taler om halalkød fra dyr, der slagtet uden bedøvelse, vi taler om en censor, der nægter at trykke kvindelige elever i hånden, og de bliver bare på skolen meddelt, at det skal de altså bare lige forberede sig på, de skal ikke blive overrasket eller forskrækket, for sådan er det, og vi taler om, at muslimske kvinder nægter at bruge badetøj i en offentlig svømmehal.
Disse eksempler er jo absurde, og det er undertrykkelse af vores værdier.
Og så er der en helt anden ting, og det er, at det også er undertrykkende eller forkert i forbindelse med hygiejnen.
Disse ting og det, at man skal have tørklæde på i offentlige institutioner, er det, som jeg synes den her debat kunne gå på i dag.
Jeg skal på vegne af Venstre, Dansk Folkeparti, Liberal Alliance og Det Konservative Folkeparti fremsætte følgende: Forslag til vedtagelse »Folketinget konstaterer, at der skal værnes om og skabes respekt for danske kulturelle, sproglige og historiske værdier ved at værdsætte det, der særligt kendetegner Danmark og danskernes levevis og adfærd.
Frisind og frihedsrettighederne som ytringsfrihed og ligeværd mellem kønnene skal beskyttes.
Det danske sprog skal styrkes og nyde fremme.
De kulturbærende fag i undervisningen skal styrkes, og dansk kulturarv skal værnes.
Folketinget konstaterer endvidere, at Danmark er en aktiv del af en moderne og åben verden og markedsøkonomi.
Indvandrere kan også bidrage positivt til det danske samfunds udvikling, men indvandringen har også negative indvirkninger på Danmark og danskernes levevis, og at disse udfordringer skal håndteres med udgangspunkt i, hvad der tjener Danmark og danskerne bedst.